L'Eliana convoca un any més les ajudes a l'escolarització de 0 a 2 anys
29 de agost de 2024

• El termini per a presentar les sol·licituds s'obrirà dilluns que ve 2 de setembre.

L'Ajuntament de l'Eliana ha tornat a convocar les subvencions, en règim de concurrència competitiva, destinades a l'escolarització de menors de 0 a 2 anys, amb l'objectiu de fomentar i donar suport a l'accés a l'escolarització no obligatòria dels i les més xicotetes de la localitat, per a facilitar així l'accés a l'Educació Infantil i contribuir a remoure els obstacles que ho impedeixen o dificulten, donat el caràcter privat dels centres que la imparteixen.

D'aquesta manera el consistori invertirà un total de 13.000 euros per a subvencionar, amb un màxim de 80 euros, les despeses mensuals per xiquet o xiqueta derivats de l'escolarització en Escoles infantils de l'Eliana d'Educació reglada.

El termini per a presentar les sol·licituds s'obrirà el dilluns 2 de setembre i finalitzarà el 27 del mateix mes i es podrà realitzar a través del tràmit habilitat a aquest efecte en la Seu Electrònica, on també es poden consultar les bases, o de manera presencial en l'Oficina d'Atenció Ciutadana (OAC). Les persones interessades a rebre més informació poden escriure al correu electrònic subvencions@leliana.es o telefonar al 96 275 80 30, en horari de dilluns a divendres de 9 a 14 hores.

L'edil d'Educació, Eva Santafé, ha recordat que la Conselleria d'Educació finança el rang de 2 a 3 anys, que anteriorment cobria l'Ajuntament amb aquesta línia d'ajudes. En tot cas, ha destacat que ‘l'objectiu és reduir al màxim la bretxa econòmica i social i rebaixar la pressió econòmica de les famílies empadronades a l'Eliana, en línia amb l'objectiu 6 de l'Agenda Urbana Local de fomentar la cohesió social i buscar l'equitat’.